محمد مظہر نانوتوی

محمد مظہر نانوتوی (1821ء – 1885ء) ایک ہندوستانی مسلمان عالم اور مجاہد آزادی تھے۔ ان کا شمار بانیانِ مظاہر علوم سہارنپور میں ہوتا ہے۔ وہ جہاد شاملی میں شریک تھے۔ ان کا شمار برصغیر پاک و ہند کے انیسویں صدی کے معروف مشائخ میں ہوتا ہے۔

 سوانحی خاکہ 
محمد مظہر 1821ء کو نانوتہ کے صدیقی گھرانہ میں پیدا ہوئے۔ ان کے والد لطف علی مملوک علی نانوتوی کے چچازاد بھائی تھے۔ مظہر نانوتوی نے حفظ قرآن اور ابتدائی تعلیم اپنے والد سے حاصل کی۔ انھوں نے دہلی کالج میں مملوک علی نانوتوی سے تعلیم حاصل کی۔ انھوں نے موطأ امام مالک اور حدیث کی بعض کتابیں عبد الغنی دہلوی سے اور صحیح بخاری محمد اسحاق دہلوی سے پڑھی۔ وہ تصوف میں رشید احمد گنگوہی کے مُجاز تھے۔

انھیں الوئز اشپرنگر نے گورنمنٹ کالج، بنارس کے شعبۂ عربی کا صدر مقرر کیا تھا۔ بعد میں انھوں نے گورنمنٹ کالج، اجمیر کے شعبۂ عربی کی صدارت کی۔ وہ آگرہ کالج میں بھی مدرس رہے۔ انھوں نے تحریک آزادی ہند میں حصہ لیا اور جہاد شاملی میں امداد اللہ مہاجر مکی کے ساتھ جنگ لڑی۔ 1857ء کے بعد سرکاری اداروں میں کام کرنے کے بارے میں ان کے خیالات تبدیل ہو گئے۔ انھوں نے کاپی ایڈیٹر کی حیثیت سے نول کشور پریس میں شمولیت اختیار کی اور سات سال سے زیادہ عرصے تک وہاں کام کیا۔ ان کی ترتیب شدہ تصانیف میں غزالی کی  احیاء العلوم اور محمد طاہر پٹنی کی  مجمع البحار شامل ہیں؛ مؤخر الذکر اس وقت کا سب سے بڑا علمی کام ہے۔ فروری 1867ء میں مظہر نانوتوی مظاہر علوم سہارنپور آگئے، جہاں تفسیر، حدیث، فقہ، ادب اور تاریخ سمیت کئی فنون کے اسباق ان سے متعلق رہے۔
مظاہر علوم کی ترقی میں ان کی خدمات کے لیے انھیں بانیان میں شمار کیا جاتا ہے۔

مظہر نانوتوی کا انتقال 3 اکتوبر 1885ء کو ہوا۔ ان کے شاگردوں میں محمد قاسم نانوتوی اور خلیل احمد سہارنپوری شامل ہیں۔

 حوالہ جات 

 کتابیات 




زمرہ:1821ء کی پیدائشیں
زمرہ:1885ء کی وفیات
زمرہ:آزادی ہند کے فعالیت پسند
زمرہ:دیوبندی شخصیات
زمرہ:ویکی ڈیٹا سے مطابقت رکھنے والی مختصر تفصیل